পৰেশ ৰাৱাল

office = ৰাষ্ট্ৰীয় নাট্য বিদ্যালয়
termstart = ছেপ্টেম্বৰ ২০২০
predecessor = ৰতন থিয়াম
residence = নতুন দিল্লী, ৬০২, ড০ বি ডি মাৰ্গ

পৰেশ ৰাৱাল এজন ভাৰতীয় অভিনেতা, কমেডিয়ান, চলচ্চিত্ৰ প্ৰযোজক আৰু ৰাজনীতিবিদ৷ তেওঁ প্ৰধানকৈ হিন্দী ছবিত কৰা কামৰ বাবে পৰিচিত। পৰেশ ৰাৱালে ২৪০ খনতকৈও অধিক ছবিত অভিনয় কৰি বিভিন্ন প্ৰশংসা লাভ কৰিছে। ১৯৯৪ চনত তেওঁ 'ৱ' চোকৰী' আৰু 'ছাৰ' ছবিত অভিনয় কৰি শ্ৰেষ্ঠ সহযোগী অভিনেতাৰ ৰাষ্ট্ৰীয় চলচ্চিত্ৰ বঁটা লাভ কৰে। পিছৰ ছবিখনৰ বাবে তেওঁ 'ঋণাত্মক চৰিত্ৰত আগবঢ়োৱা শ্ৰেষ্ঠ অভিনয়'ৰ বাবে প্ৰথমটি ফিল্মফেয়াৰ বঁটা লাভ কৰে। ইয়াৰ পিছত কেতন মেহতাৰ 'চৰ্দাৰ' ছবিত তেওঁ স্বাধীনতা সংগ্ৰামী বল্লভভাই পেটেলৰ মুখ্য চৰিত্ৰত অভিনয় কৰে, যাৰ জৰিয়তে তেওঁ ৰাষ্ট্ৰীয় আৰু আন্তঃৰাষ্ট্ৰীয় প্ৰশংসা লাভ কৰে।

১৯৮৭ চনত ৰাৱালে ১৯৭৯ চনত মিছ ইণ্ডিয়া প্ৰতিযোগিতাত বিজয়ী অভিনেত্ৰী স্বৰূপ সম্পতৰ সৈতে বিবাহপাশত আবদ্ধ হয়। পৰেশ আৰু স্বৰূপৰ দুই পুত্ৰ আদিত্য আৰু অনিৰুদ্ধ। তেওঁ মুম্বাইৰ ভিলে পাৰ্লেৰ নাৰ্চী মঞ্জী কলেজ অৱ কমাৰ্চ এণ্ড ইকনমিক্সৰ প্ৰাক্তন ছাত্ৰ।

অভিনয় জীৱন

১৯৮৫ চনত নিৰ্মিত অৰ্জুন ছবিৰ জৰিয়তে পৰেশ ৰাৱালে সহযোগী চৰিত্ৰত অভিষেক ঘটায়৷ তেওঁ দূৰদৰ্শন টিভিৰ ধাৰাবাহিক ‘বন্তে বিগড়তে’ৰ অভিনয়-শিল্পী দলটোৰ অংশও আছিল। ১৯৮৬ চনৰ ব্লকবাষ্টাৰ ছবি ‘নাম’-এ তেওঁক এজন প্ৰতিভাসম্পন্ন অভিনেতা হিচাপে প্ৰতিষ্ঠা কৰিছিল। ইয়াৰ পিছত তেওঁ সমগ্ৰ ১৯৮০ আৰু ১৯৯০ চনজুৰি ১০০খনতকৈও অধিক ছবিত অভিনয় কৰিছিল৷ আৰু বেছিভাগেই তেওঁক মূল খলনায়ক হিচাপে দেখা গৈছিল। তাৰে কেইখনমান ছবি হৈছে- ৰূপ কী ৰাণী চোৰো কা ৰাজা, কবজা, ৰজা খুৰা, ৰাম লখান, দাউদ, বাজী। নবৈৰ দশকত তেওঁ কাল্ট কমেডী আন্দাজ আপনা আপনা ছবিখনতো অভিনয় কৰিছিল য’ত তেওঁ দ্বৈত চৰিত্ৰত অভিনয় কৰিছিল। ২০০০ চনৰ বলীউডৰ কাল্ট ক্লাছিক হেৰা ফেৰীত ৰাৱালক দৰ্শক আৰু সমালোচক উভয়ে চৰিত্ৰ অভিনেতা হিচাপে গ্ৰহণ কৰিছিল৷ ৰাজু (অক্ষয় কুমাৰ) আৰু শ্যাম (সুনিল শেট্টী)ক নিজৰ ঘৰত দৰমহা দিয়া অতিথি হিচাপে গ্ৰহণ কৰা হেৰা ফেৰী ছবিখনত ৰাৱালে ম্লান বুদ্ধি, উত্তাল আৰু সৌজন্যশীল মাৰাঠী ঘৰৰ মালিক বাবুৰাও গণপাত্ৰৱ আপ্তেৰ চৰিত্ৰত অভিনয় কৰিছিল। ৰাৱালৰ অভিনয় আছিল ছবিখনে দেশজুৰি লাভ কৰা বৃহৎ সফলতাৰ এটা মূল কাৰণ। অভিনয়ৰ বাবে তেওঁ ফিল্মফেয়াৰৰ শ্ৰেষ্ঠ কমেডিয়ান বঁটা লাভ কৰে। তেওঁ ফিৰ হেৰা ফেৰী (২০০৬) ছবিৰ ছিকুৱেলত বাবুৰাওৰ চৰিত্ৰত পুনৰ অভিনয় কৰে৷ এইখন ছবিও সফল হয়। কিন্তু ২০২৩ চনৰ মে' মাহৰ পৰা ছবিখনৰ কাম বন্ধ হৈ আছে।

২০২০ চনৰ ১০ ছেপ্টেম্বৰত ভাৰতৰ ৰাষ্ট্ৰপতিয়ে তেওঁক ৰাষ্ট্ৰীয় নাট্য বিদ্যালয়ৰ মুৰব্বী হিচাপে নিযুক্তি দিয়ে।

২০২১ চনত ৰাকেশ ওমপ্ৰকাশ মেহৰাৰ পৰিচালনাত নিৰ্মিত ক্ৰীড়াড্ৰামা টুফানত ৰাষ্ট্ৰীয় পৰ্যায়ৰ বক্সাৰৰ চৰিত্ৰত অভিনয় কৰা ফাৰহান আখতাৰৰ সৈতে ৰাৱালে অভিনয় কৰিছিল। ২০২১ চনৰ ১৬ জুলাইত আমাজন প্ৰাইম ভিডিঅ'ত এই ছবিখন বিশ্বজুৰি প্ৰচাৰ কৰা হয়।

তেওঁৰ আন আগন্তুক ছবিসমূহ হ'ল ৱেলকাম টু দ্য জংগল, হেৰা ফেৰী ৩ আৰু দ্য ষ্ট'ৰীটেলাৰ য'ত তেওঁ সত্যজিৎ ৰায়ৰ বিখ্যাত চৰিত্ৰ তাৰিনি খুৰোৰ চৰিত্ৰত অভিনয় কৰিব।

ৰাজনীতি

পৰেশ ৰাৱালে ২০১৪ চনৰ ভাৰতীয় সাধাৰণ নিৰ্বাচনত আহমেদাবাদ পূৱ সমষ্টিৰ পৰা ভাৰতীয় জনতা পাৰ্টিৰ সাংসদ সদস্য হিচাপে জয়লাভ কৰে৷ ২০১৪ চনত তেওঁক পদ্মশ্ৰী সন্মানেৰে সন্মানিত কৰা হয়।

বিতৰ্ক

২০১৭ চনৰ ২১ মে’ত ভাৰতীয় সেনাই সেনাবাহিনীৰ জীপত কাশ্মীৰী শিলগুটি-নিক্ষেপকাৰী এজনক মানৱ ঢাল হিচাপে বান্ধি ৰখাৰ এটা কাণ্ডক সম্বোধন কৰি ৰাৱালে টুইট কৰিছিল: "সেনাৰ জীপত নিক্ষেপকাৰীক বান্ধি লোৱাৰ পৰিৱৰ্তে অৰুন্ধতী ৰায়ক বান্ধি দিয়ক।" এই মন্তব্যৰ জৰিয়তে অনুমান কৰা হৈছিল যে পৰেশ ৰাৱালে অৰুন্ধতী ৰায়ক মানৱ ঢাল হিচাপে ব্যৱহাৰ কৰাটো বিচাৰে। ৰাৱালৰ এই টুইটে বিতৰ্কৰ সৃষ্টি কৰে। সহযোগী অভিনেতা স্বৰা ভাস্কৰে তেওঁক সমালোচনা কৰিছিল। ৰাৱালক কংগ্ৰেছ নেত্ৰী শোভা ওঝাই সমালোচনা কৰাৰ বিপৰীতে চলচ্চিত্ৰ নিৰ্মাতা অশোকে পণ্ডিতে তেওঁৰ টুইটক সমৰ্থন কৰে।

তথ্যসূত্ৰ

বাহ্যিক সংযোগ

An interview with Paresh Rawal
I feel secure with Akshay: Paresh Rawal
Bollywood Collections of Paresh Rawal
Paresh Rawal Starts shooting for Hera Pheri 3
শ্ৰেণী:ৰাষ্ট্ৰীয় চলচ্চিত্ৰ বঁটা (ভাৰত) বিজয়ী
শ্ৰেণী:জীৱিত ব্যক্তি
শ্ৰেণী:ফিল্মফেয়াৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:অভিনয় শিল্পী
শ্ৰেণী:চলচ্চিত্ৰৰ সৈতে জড়িত ব্যক্তি
শ্ৰেণী:চলচ্চিত্ৰ প্ৰযোজক
শ্ৰেণী:ৰাজনীতিবিদ
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:তেলেগু চলচ্চিত্ৰৰ অভিনেতা
শ্ৰেণী:মহাৰাষ্ট্ৰৰ ব্যক্তি